钦定古今图书集成/理学汇编/学行典/第092卷 > 朱子全书一 > 《福州州学经史阁记》
## 钦定古今图书集成/理学汇编/学行典/第092卷 > 朱子全书一 > 《福州州学经史阁记》

古之学者无他，明德新民，求各止于至善而已。夫其
所明之德，所止之善，岂有待于外求哉？识其在我而
敬以存之，其亦可矣。其所以必曰“读《书》”云者，则以天
地阴阳事物之理，修身事亲，齐家及国，以至于平治
天下之道，与凡圣贤之言行，古今之得失，礼乐之名
数，下而至于食货之源流，兵刑之法制，是亦莫非吾
之度内，有不可得而漠视者。若非考诸载籍之文，沈
潜参伍以求其故，则亦无以明夫明德体用之全，而
止其至善精微之极也。然自圣学不传，世之为士者
不知学之有本，而惟《书》之读，则其所以求于书，不越
乎记诵训诂文词之闲，以钓声名、干禄利而已。是以
天下之书愈多而理愈昧，学者之事“愈勤而心愈放，
词章愈丽，论议愈高，而其德业事功之实愈无以逮
乎古人。”然非《书》之罪也，读者不知学之有本，而无以
为之地也。使二三子知为学之本有无待于外求者，
而因以致其操存持守之力，使吾方寸之闲，清明纯
一，真有以为读书之地；而后宏其规，密其度，循其先
后本末之序，以大翫乎《阁中》之藏，则夫天下之理，其
必有以尽其纤悉而一以贯之，异时所以措诸事业
者，亦将有本而无穷矣。